It-triq li mxejna f'dawn it-tliet snin u nofs bħala poplu, bħala pajjiż ma tippermettix li nieqfu, meta qegħdin f'nofsha, meta fadal tant xi jsir, ma nistgħux nieqfu ħesrem u nduru lura. Il-poplu Malti u Għawdxi dera bir-realtà l-ġdida ta' kontijiet orħos, ta' childcare b'xejn, ta' inqas taxxi, ta' aktar drittijiet, ta' aktar għajnuna, ta' aktar investiment, ta' ekonomija b'saħħitha li tqassam u tgħin lil min l-aktar li għandu bżonn. Tant dera l-poplu, li ħafna drabi dawn l-affarijiet fost ħafna oħra, jittieħdu daqslikieku kienu minn dejjem hemm, meta ma kinux. Din il-ġimgħa fil-Parlament, waqt id-diskorsi tal-Prim Ministru u tal-Kap tal-Oppożizzjoni, dan il-punt, kien riaffermat b'mod b'saħħtu. Irrispettivament minn dak li wieħed jemmen politikament, din il-ġimgħa kienet innotata d-differenza bejn Prim Ministru b'viżjoni ċara, li jaf fejn irid jasal, li jirrikonoxxi mhux biss li fadal xi jsir, mhux biss li jaf li dak kollu li sar mhux kollu perfett, li jifhem ir-realtajiet li jdejqu lin-nies minkejja li sar bil-bosta tajjeb, fuq kollox li jisma', u min-naħa l-oħra Kap tal-Oppożizzjoni li jrid ireġġa' l-arloġġ għal qabel, meta l-pajjiż kien ta' klikka waħda u l-poplu kien f'kantuniera. In-nies huma konvinti li l-pajjiż għandu jkun tal-poplu kollu u l-klikka ta' min irid ixekkel il-progress, tibqa' hi f'kantuniera. Il-poplu jagħżel il-pożittività fuq in-negattività, 'il quddiem flok lura, il-progress u mhux ir-rigress, it-tama fuq il-biża', fuq kollox lil Joseph Muscat fuq Simon Busuttil. Id-differenza bejn iż-żewġ mexxejja bdiet tidher sa mill-ewwel ftit versi. Filwaqt li l-Mexxej Laburista staqsa tliet mistoqsijiet dwar jekk l-affarijiet humiex aħjar minn tliet snin ilu, liema mistoqsijiet persważ li l-poplu jwieġeb b'mod pożittiv, Simon Busuttil ħareġ jgħid li wara ż-żewġ diskorsi, l-Erbgħa filgħodu l-poplu se jqum jitkellem fuq min ta n-knockout lil min, sintomatiku ta' Kap tal-Oppożizzjoni insikur minnu nnifsu, u li huwa mdawwar bi pressjoni kbira. Fuq kollox huwa ċar li filwaqt li d-diskors tal-Prim Ministru kien wieħed li spjega bir-reqqa settur settur, li fisser il-ħsibijiet u x-xogħol ippjanat u li ma beżax isemmi anke fejn il-Gvern qed ikun ikkritikat u tkellem fuq dawn is-suġġetti b'mod dirett, min-naħa l-oħra l-Kap tal-Oppożizzjoni kien aktar moħħu li jagħmel dak li huwa espert fih, ikun negattiv. Filwaqt li l-isteriżmu tas-sena l-oħra kien imnaqqas din is-sena, is-sustanza kienet l-istess waħda, ineżistenti. Huwa ċar li l-uniċi ideat li għandu l-Kap tal-Oppożizzjoni, mhux biss studjati sew, bħalma hi l-proposta tat-tramm li semma, iżda li huwa jrid li l-affarijiet imorru lura għal dak li kien jiġri qabel, għal dak li kien dera bih jaħdem spalla ma' spalla mal-Ministri Nazzjonalisti, jiġifieri li nkomplu nużaw il-heavy fuel oil flok il-gass, li nerġgħu niftħu l-power station tal-Marsa, li jkompli jkollna l-mediċini out of stock, li mmorru lura għall-qgħad, għal ekonomija mfarrka u aktar. Busuttil fid-diskors tiegħu sab ħin li jiddefendi wkoll lil Viċi Kap tiegħu Beppe Fenech Adami, meta ironikament jitkellem tant fuq politika onesta u kontabilità. Anke hawn toħroġ id-differenza, filwaqt li huwa jdawwar wiċċu għall-allegati każi fejn l-affarijiet ma sarux sew, il-Prim Ministru ma jiddejjaqx jitkellem u fuq kollox jieħu azzjoni. In-knockout lill-Kap tal-Oppożizzjoni mhux se jagħtihielu Joseph Muscat, se jerġa' jagħtihielu l-poplu fl-elezzjoni li ġejja, għax il-poplu se jibqa' jagħżel li ma jmurx lura meta mexa tant 'il quddiem. Il-poplu ma jridx ireġġa' l-arloġġi lura, (ħlief dan il-lejl biex qaleb mill-ħin tas-sajf).